**Έκθεση της Κοινοβουλευτικής Επιτροπής Νομικών, Δικαιοσύνης και Δημοσίας Τάξεως για τους κανονισμούς «Οι περί Ηλεκτρονικής Υγείας-Θέση Διευθυντή (Σχέδια Υπηρεσίας) Κανονισμοί του 2022» και «Οι περί Ηλεκτρονικής Υγείας-Θέσεις Ανώτερου Λειτουργού ΕΑΗΥ, Λειτουργού ΕΑΗΥ, Λογιστή ΕΑΗΥ, Φαρμακοποιού ΕΑΗΥ, Γραμματειακού Λειτουργού ΕΑΗΥ και Βοηθού Γραμματειακού Λειτουργού ΕΑΗΥ (Σχέδια Υπηρεσίας) Κανονισμοί του 2022»**

**Παρόντες:**

Φωτεινή Τσιρίδου, αναπλ. πρόεδρος Πανίκος Λεωνίδου

Νίκος Γεωργίου Σωτήρης Ιωάννου

Άριστος Δαμιανού Κωστής Ευσταθίου

Ανδρέας Πασιουρτίδης Χαράλαμπος Θεοπέμπτου

Γιώργος Κουκουμάς

Η Κοινοβουλευτική Επιτροπή Νομικών, Δικαιοσύνης και Δημοσίας Τάξεως μελέτησε τους πιο πάνω κανονισμούς, οι οποίοι αφορούν σχέδια υπηρεσίας, σε συνεδρία της, η οποία πραγματοποιήθηκε στις 30 Νοεμβρίου 2022.

Σκοπός των πρώτων κανονισμών, οι οποίοι εκδίδονται δυνάμει του άρθρου 4 του περί Νομικών Προσώπων Δημοσίου Δικαίου (Διορισμός Γενικών Διευθυντών) Νόμου, είναι η θέσπιση σχεδίου υπηρεσίας για τη θέση Διευθυντή Εθνικής Αρχής Ηλεκτρονικής Υγείας [Κλίμακα Α15(i)] στην Εθνική Αρχή Ηλεκτρονικής Υγείας (ΕΑΗΥ).

Σκοπός των δεύτερων κανονισμών, οι οποίοι εκδίδονται δυνάμει των άρθρων 16 και 37 του περί Ηλεκτρονικής Υγείας Νόμου, είναι η θέσπιση σχεδίων υπηρεσίας για τις θέσεις Ανώτερου Λειτουργού ΕΑΗΥ [Κλίμακα Α13(ii)], Λειτουργού ΕΑΗΥ (Κλ. Α8-10-11), Λογιστή ΕΑΗΥ (Κλ. Α9-11-12), Φαρμακοποιού ΕΑΗΥ (Κλ. Α9-11-12), Γραμματειακού Λειτουργού ΕΑΗΥ [Κλ. Α8-9(i)] και Βοηθού Γραμματειακού Λειτουργού ΕΑΗΥ [Κλ. Α2-5-7(ii)] στην ΕΑΗΥ.

Σύμφωνα με τα στοιχεία που κατατέθηκαν στην επιτροπή από το Υπουργείο Υγείας, η θέσπιση των πιο πάνω σχεδίων υπηρεσίας αποσκοπεί στη δημιουργία δομής, στη στελέχωση και στην ομαλή λειτουργία της ΕΑΗΥ. Σημειώνεται ότι οι θέσεις που αφορούν τα υπό συζήτηση σχέδια υπηρεσίας περιλήφθηκαν στον κρατικό προϋπολογισμό για το έτος 2022. Περαιτέρω, σημειώνεται ότι, για να καταστεί δυνατή η προώθηση των υπό συζήτηση σχεδίων υπηρεσίας, πρέπει πρώτα να εγκριθούν οι περί Ηλεκτρονικής Υγείας (Γενικοί) Κανονισμοί, στους οποίους καθορίζεται η διαδικασία θέσπισης και έγκρισης σχεδίων υπηρεσίας. Ως εκ τούτου, οι εν λόγω κανονισμοί, οι οποίοι εξετάστηκαν ήδη από την Κοινοβουλευτική Επιτροπή Υγείας, προωθούνται παράλληλα προς έγκριση από την ολομέλεια της Βουλής.

Συναφώς, επισημαίνεται ότι οι υπό συζήτηση κανονισμοί σε πρώτο στάδιο εξετάστηκαν από την Υποεπιτροπή της Κοινοβουλευτικής Επιτροπής Νομικών, Δικαιοσύνης και Δημοσίας Τάξεως για την Εξέταση Κανονισμών που Αφορούν Σχέδια Υπηρεσίας σε δύο συνεδρίες της, οι οποίες πραγματοποιήθηκαν στις 16 και 23 Νοεμβρίου 2022. Στις συνεδρίες κλήθηκαν και παρευρέθηκαν ενώπιον της επιτροπής εκπρόσωποι του Τμήματος Δημόσιας Διοίκησης και Προσωπικού του Υπουργείου Οικονομικών (ΤΔΔΠ).

Οι πιο πάνω εκπρόσωποι ενημέρωσαν την υποεπιτροπή ότι δεν προηγήθηκε οποιαδήποτε διαβούλευση μεταξύ του Υπουργείου Υγείας και του ΤΔΔΠ πριν από την κατάθεση των υπό συζήτηση κανονισμών στη Βουλή, γι’ αυτό και το τμήμα απέστειλε γραπτώς στο Υπουργείο Υγείας τα σχόλιά του για τροποποίηση επιμέρους προνοιών των υπό συζήτηση σχεδίων υπηρεσίας.

Περαιτέρω, σύμφωνα με την ενημέρωση που είχε η επιτροπή, και ο Οργανισμός Ασφάλισης Υγείας (ΟΑΥ) απέστειλε στο Υπουργείο Υγείας και στη Βουλή τις εισηγήσεις του επί των προνοιών των πιο πάνω σχεδίων υπηρεσίας λόγω της πείρας του στην εφαρμογή και διαχείριση δεδομένων υγείας σε σύστημα πληροφορικής.

Ως εκ τούτου, το Υπουργείο Υγείας, αφού έλαβε υπόψη τις πιο πάνω εισηγήσεις και παρατηρήσεις τόσο του ΤΔΔΠ όσο και του ΟΑΥ, υπέβαλε στην επιτροπή αναθεωρημένα κείμενα των υπό συζήτηση κανονισμών, τα οποία εξετάστηκαν σε πρώτο στάδιο από την Υποεπιτροπή της Κοινοβουλευτικής Επιτροπής Νομικών, Δικαιοσύνης και Δημοσίας Τάξεως για την Εξέταση Κανονισμών που Αφορούν Σχέδια Υπηρεσίας. Ακολούθως η υποεπιτροπή εισηγήθηκε στην επιτροπή την υποβολή των κανονισμών στην ολομέλεια του σώματος για έγκριση.

Η Κοινοβουλευτική Επιτροπή Νομικών, Δικαιοσύνης και Δημοσίας Τάξεως, αφού έλαβε υπόψη όλα όσα τέθηκαν ενώπιόν της, κατέληξε στις ακόλουθες θέσεις:

1. Η αναπληρώτρια πρόεδρος και τα μέλη της επιτροπής βουλευτές των κοινοβουλευτικών ομάδων του Δημοκρατικού Συναγερμού και ΑΚΕΛ-Αριστερά-Νέες Δυνάμεις τάχθηκαν υπέρ της έγκρισης των κανονισμών.
2. Το μέλος της επιτροπής βουλευτής της κοινοβουλευτικής ομάδας του Δημοκρατικού Κόμματος και τα μέλη της επιτροπής βουλευτές του Εθνικού Λαϊκού Μετώπου, της ΕΔΕΚ Σοσιαλιστικό Κόμμα και του Κινήματος Οικολόγων-Συνεργασία Πολιτών επιφυλάχθηκαν να τοποθετηθούν κατά τη συζήτηση των κανονισμών στην ολομέλεια του σώματος.

Υπό το φως των πιο πάνω, η Κοινοβουλευτική Επιτροπή Νομικών, Δικαιοσύνης και Δημοσίας Τάξεως υποβάλλει την παρούσα έκθεσή της για σκοπούς λήψης τελικής απόφασης επί των κανονισμών στο στάδιο της συζήτησής τους στην ολομέλεια του σώματος.

30 Νοεμβρίου 2022

ΟΠ/ΣΘ,AT/ΓΧ

23.03.059.085+086-2022-ek